Rock-tronika se trots weergalm by Paarlrots – Afrikaanse Taalmuseum en -monument
Rock-tronika se trots weergalm by Paarlrots
Taalmonument se 45ste vieringe spring weg met Akkedis en Heuwels Fantasties
Die ikoniese Afrikaanse Taalmuseum en -monument (ATM) se 45ste feesjaar spring op Vrydag, 28 Februarie 2020, weg met ’n klinkende nag se rock-en-elektronika-jol – na jou oortromme gebring deur Akkedis Band en Die Heuwels Fantasties.
Akkedis se Afrikaanse rockmusiek met ŉ stewige skeut Afrika-, reggae en blues-invloede is eerste aan die beurt. Die Dennis-tweeling, Arthur en Rudolph, het op 12-jarige ouderdom hul eerste akkoord getokkel nadat hulle aan almal van Neil Young tot Bob Marley blootgestel is. Toe Adrian John Graham by die groep aangesluit het, het hul klank gevorder tot die tydlose rock wat Suid-Afrikaners al meer as twee dekades ken en geniet. Hulle het gemiddeld vier vertonings per week en is nie van plan om binnekort uit te span nie. Of dit nou Zoeloe, Afrikaans of Engels is, daar is niks wat hierdie knape nie kan doen nie.
Op hul hakke volg Durbanville se Heuwels met hul futuristiese elektronika, ineengevleg met subtiele kitaarelemente en intelligente lirieke. Hunter Kennedy, Pierre Greeff, Sheldon Yoko en Fred den Hartog word geprys vir hul unieke musiek en energieke optredes, en het sedert hul ontstaan in 2008 ‘n groot en wye groep aanhangers ingesamel. Die Heuwels het al vyf vollengte-albums opgeneem en opgetree by al die groot feeste in Suid-Afrika. Hulle het ook die verhoog gedeel met verskeie internasionale groepe, waaronder Kings of Leon, en getoer in lande soos Nederland, België en Engeland. Hou ŉ oor oop vir hul jongste enkelsnitte wat in Desember 2019 uitgereik is.
Drank- en kosstalletjies asook veilige parkering sal beskikbaar wees; onthou asseblief om warm klere en komberse te bring. Die konsert begin om 19:00, maar die hekke open reeds om 17:00 wat besoekers genoeg kans gee om hierdie geskiedkundige beeldhouwerk van nader te bekyk terwyl die somerson water trek. Daar is ook ŉ buitelug-uitstalling van gedigte in die Groen Galery, speelparke vir die kinders en pragtige vergesigte oor die Kaapse Skiereiland en die Bolandse berge. Helaas word geen vure, honde en eie kos of drank toegelaat nie.
Kaartjies kos slegs R150 vir volwassenes en R70 vir kinders onder 13. Dit is vooraf te koop by die Taalmonument op Paarlberg, by die Taalmuseum in Paarl (021 872 3441/863 0543) en aanlyn via Computicket (www.computicket.co.za). Meer oor Die Heuwels Fantasties by www.dieheuwels.co.za en oor Akkedis Band by www.facebook.com/AkkedisSA.
Die Vrydagaand is deel van ŉ naweeklange fees van musiek, stories, kindervermaak en ŉ mark op die wonderskone Paarlberg. Op Saterdag is daar onder meer ŉ pretstap, joga, jazz en digkunsklas om te verseker álmal het ŉ prettige manier om een van Afrika se jongste tale te vier. Die veeltalige, multikulturele program met onder andere Jak de Priester, Lungi, Jaloersbokkies en V.I.T.O sal Afrikaans in al haar pragtige gedaantes laat pronk om sprekers en nie-sprekers met ŉ unieke, gesellige gees te omarm. Vir besonderhede oor die 2020-feesprogram, sien www.taalmuseum.co.za/feesprogram-1975-2020/